Broj: 711-I-370-P-242-19/20-04-12

Zagreb, 31. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI**) na temelju vlastitih saznanja o mogućem sukobu interesa u postupku redovite provjere izvješća o imovinskom stanju dužnosnika Igora Kosa, općinskog načelnika Općine Beretinec**, na 76. sjednici Povjerenstva, održanoj 31. siječnja 2020. donosi sljedeću

**ODLUKU**

1. **Propustom da po pisanom pozivu priloži odgovarajuće dokaze potrebne za usklađivanje prijavljene imovine iz izvješća o imovinskom stanju dužnosnika, podnesenog 24. prosinca 2018. g. povodom promjene, i stanja imovine kako proizlazi iz podataka pribavljenih od nadležnih tijela, u dijelu izvješća „Podaci o ostalim prihodima“ i „Podatci o nekretninama“, a koji nerazmjer se sastoji u propustu navođenja ukupne površine nekretnine upisane kod Općinskog suda u Varaždinu, Zemljišnoknjižnog odjela Varaždin, k.o. ……….., zk. ul. ……, kat. čestica ……- kuća površine 127 m², pomoćna zgrada površine 42 m², dvorište površine 651 m², put površine 80 m², sve zajedno ukupne površine 900 m², propusta prijave** **ostalih prihoda dužnosnika – primici od autorskih naknada isplaćenih prema posebnom zakonu kojim se uređuju autorska i srodna prava, ostalih primitaka uz plaću, ostalih navedenih primitaka od kojih se utvrđuje drugi dohodak, primitaka po osnovi plaće, dužnosnik Igor Kos, općinski načelnik Općine Beretinec, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Igoru Kosu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati šest mjeseci te će se izvršiti u šest jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 63. sjednici održanoj 2. rujna 2019. g. pokrenulo postupak za odlučivanje o sukobu interesa protiv dužnosnika Igora Kosa, općinskog načelnika Općine Beretinec, zbog moguće povrede članaka 8. i 9. ZSSI-a, koja proizlazi iz propusta dužnosnika da Povjerenstvu dostavi odgovarajuće dokaze, potrebne za usklađivanje prijavljene imovine koju je dužnosnik naveo u izvješću o imovinskom stanju podnesenom 24. prosinca 2018. povodom promjene, i stanja imovine kako proizlazi iz podataka pribavljenih od nadležnih tijela, u dijelu izvješća „Podaci o ostalim prihodima“, „Podatci o nekretninama“ i „Podatci o pokretninama koji se upisuju u javni registar“, a koji nerazmjer se sastoji u propustu navođenja ukupne površine nekretnine upisane kod Općinskog suda u Varaždinu, propustu prijave ostalih prihoda dužnosnika-primici od autorskih naknada isplaćenih prema posebnom zakonu kojim se uređuju autorska i srodna prava, ostalih primitaka uz plaću, ostalih navedenih primitaka od kojih se utvrđuje drugi dohodak i primitaka po osnovi plaće.

U svom očitovanju na Odluku o pokretanju postupka koje je podnio 3. prosinca 2019. dužnosnik navodi da u dijelu „Podaci o ostalim prihodima" nije naveo honorare koje je primio vezano za EU projekte koje provodi Elektrostrojarska škola jer je smatrao da nije potrebno, ističe da je krivo protumačio i pročitao upute za popunjavanje Izvješća o imovinskom stanju dužnosnika. Navedeni iznosi iz Zaključka Povjerenstva su točni te ih je upisao u novo ažurirano Izvješće, kako navodi.

Također, vezano za plaću koju prima kao ravnatelj Elektrostrojarske škole zaboravio je ažurirati promjenu plaće. U starom Izvješću bila je navedena plaća 9.095,22 kn, a novi podatak za plaću je nakon promjene koeficijenata: od siječnja 2018. god. do listopada 2018. god 9.682,41 kn, a za studeni i prosinac 2019. god. moja plaća iznosila je 9.720,46 kn. U novom Izvješću naveo je zadnji podatak za plaću u 2018. godini tj. iznos 9.720,46 kn. S obzirom na promjene u 2019. njih će podnijeti u prosincu 2019., kako navodi.

U dijelu „Podaci o nekretninama" upisao je samo kuću s okućnicom površine 127 m2 te je smatrao da se s obzirom na vidljivost zk.ul, ……., pod kat. česticu …….. podrazumijeva da je tu i dvorište i put i pomoćna zgrada. U novom Izvješću s obzirom na ponuđeni odabir, kako navodi, upisao je: 1) Kuća s okućnicom ( uključuje kuću površine 127 m2, dvorište površine 651 m2 i put površine 80 m2 - sveukupno: 858 m2, 2) Druge nekretnine - pomoćna zgrada površine 42 m2 ( koristiti se kao šupa za drva, spremište). Sveukupno je u zk.ul. ……, pod kat. česticu …… upisano 900 m2 što odgovara i stvarnom stanju u naravi. Dužnosnik navodi da je navedene nekretnine stekao darovnim ugovorom iz 2012. godine od roditelja. Od stupanja na dužnost načelnika Općine Beretinec u 1. mandatu 2013. godine i drugom 2017. godine pa do danas njegovo imovinsko stanje što se tiče nekretnina nije se mijenjalo, kako ističe u očitovanju.

U dijelu „Podatci o nekretninama koji se upisuju u javni registar", greškom je upisao da je vlasnik automobila Hyundai i30. Naime, radi se o automobilu koji je kupio pozajmicom u Erste banci (leasing), tako da je stvarni vlasnik automobila leasing kuća, a on korisnik. S obzirom da ga je svakodnevno vozio smatrao je da je vlasnik (indirektni). U dijelu „Podaci o obvezama" za automobil Hyundai i40 koji danas koristi/vozi ažurirao je stanje kredita s obzirom da je prije toga također imao kredit (leasing) za automobil Hyundai i30 koji je u međuvremenu prodao preko leasing kuće. Stari kredit (2014. godina) koji je bio naveden u Izvješću iznosio je 14.547,49 € (mjesečni anuitet: 225,98 €), a novi kredit (2018. god.) iznosi kako je navedeno u novom ažuriranom Izvješću (24055,06 €, mjesečni anuitet: 290,14 €). U novom ažuriranom Izvješću izbrisao je podatak da je on vlasnik automobila jer je vlasnik leasing kuća Erste Leasing, a on korisnik. U rubrici „Napomene" naznačio je da je osobni automobil Hyundai stečen novčanom pozajmicom (leasing).

Ističe da su sve navedene pogreške u Izvješću rezultat površno pročitanih uputa za popunjavanje i krivo tumačenje podataka.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Igor Kos povodom obnašanja dužnosti općinskog načelnika Općine Beretinec obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja, dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. podstavkom 1. istog članka ZSSI-a propisano je da podatci o stečenoj imovini obuhvaćaju podatke o nekretninama, uz navođenje pravnih osnova stjecanja, među kojima se navode i kupoprodaja te darovanje.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temeljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povodom zaprimljene prijave, a na temelju članka 24. ZSSI-a, Povjerenstvo je izvršilo uvid u dostavljeno Izvješće o imovinskom stanju dužnosnika.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Člankom 27. ZSSI-a propisano je da, ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere, odnosno s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela.

Sukladno članku 26. ZSSI-a, Povjerenstvo je Zaključkom broj: 711-I-1387-IK-2656-17/19-04-16 od 15 srpnja 2019. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 25. srpnja 2019.g. dostavio pisano očitovanje, zaprimljeno pod brojem: 711-2721-IK-2656-17/19-05-16, u kojem je u bitnom naveo da u dijelu „Podaci o ostalim prihodima“ nije naveo honorare koje je primio vezano za EU projekte koje Elektrostrojarska škola provodi jer je smatrao da nije potrebno, odnosno da je krivo protumačio i pročitao upute za popunjavanje izvješća o imovinskom stanju dužnosnika. Vezano za plaću koju prima kao ravnatelj Elektrostrojarske škole, navodi da je zaboravio ažurirati podatke o promjeni plaće, te da je u međuvremenu unio zadnje podatke za plaće primljene u 2018. godini, dok će promjene nastale 2019. unijeti istekom navedene godine. U dijelu „Podaci o nekretninama“ navodi da je upisao samo kuću s okućnicom površine 127 m2 te da je smatrao da se s obzirom na vidljivost zk.ul. …… pod kat. česticu ……. podrazumijeva da je tu i dvorište, put i pomoćna zgrada. Tvrdi da je sveukupno u zk.ul. ….., kat. čestica …….. upisano 900 m2, što odgovara i stvarnom stanju u naravi, a da je navedene nekretnine stekao darovnim ugovorom od roditelja 2012. godine. U dijelu „Podatci o nekretninama koje se upisuju u javni registar“ navodi da je greškom upisao da je vlasnik automobila Hyundai i30, a da je taj automobil kupljen pozajmicom u Erste banci (leasing), slijedom čega je on korisnik vozila. U dijelu „Podatci o obvezama“ za automobil Hyundai i40 koji danas koristi ažurirao je stanje kredita s obzirom da je prije toga također imao kredit (leasing) za automobil Hyundai i30 koji je u međuvremenu prodao preko leasing kuće. Na kraju navodi da su sve navedene pogreške rezultat površno pročitanih uputa za popunjavanje i krivo tumačenje podataka, a da je sve podatke ispravio u novom izvješću o imovinskom stanju.

Uvidom u izvješće o imovinskom stanju dužnosnika koje je dužnosnik Igor Kos podnio 24. prosinca 2018. g. povodom promjene, Povjerenstvo je utvrdilo kako je imenovani dužnosnik u dijelu izvješća koji se odnosi na podatke o plaći ostvarenoj kod drugog poslodavca naveo kako mu isplatitelj Elektrostrojarska škola od nesamostalnog rada uplaćuje neto mjesečni iznos od 9.095,22 kn, dok je u dijelu izvješća koji se odnosi na podatke o ostalim prihodima naznačio kako isti ne ostvaruje.

Povjerenstvo je neposrednim uvidom u Informatički sustav Porezne uprave utvrdilo kako je dužnosnik Igor Kos ostvario sljedeće primitke:

- 11. siječnja 2018. g., 12. veljače 2018. g. i 12. ožujka 2018. g. od Elektrostrojarske škole iznos od 1.500,00 kn (šifra primitka 0021 – ostali primici uz plaću),

- 4. srpnja 2018. g. od trgovačkog društva PRO-MIL d.o.o. iznos od 10.948,44 kn i 28. rujna 2018. g. od Elektrostrojarske škole iznos od 7.694,31 kn (šifra primitka za sve uplate 4001 – primici od autorskih naknada isplaćenih prema posebnom zakonu kojim se uređuju autorska i srodna prava),

- 15. listopada 2018. god. od Elektrostrojarske škole iznos od 448,00 kn (šifra primitka 4030 – ostali navedeni primici od kojih se utvrđuje drugi dohodak).

Nadalje, dužnosnik Igor Kos tijekom 2018. g. od Elektrostrojarske škole ostvario je sljedeće primitke (šifra primitka za sve uplate 0001 – primici po osnovi plaće):

- 9. siječnja 2018. god. iznos od 1.643,21 kn i 10. siječnja 2018. god. iznos od 9.682,43 kn,

- 9. veljače 2018. god. iznos od 9.682,41 kn i 14. veljače 2018. god. iznos od 1.752,76 kn,

- 9. ožujka 2018. god. iznos od 9.682,43 kn i 14. ožujka 2018. god. iznos od 1.643,21 kn,

- 10. travnja 2018. god. iznos od 9.682,43 kn i 13. travnja 2018. god. iznos od 1.752,76 kn,

- 10. svibnja 2018. god. iznos od 9.682,43 kuna i 11. svibnja 2018. god. iznos od 1.643,21 kn,

- 8. lipnja 2018. god. iznos od 9.682,43 kn i 12. lipnja 2018. god. iznos od 1.697,98 kn,

- 9. srpnja 2018. god. iznos od 9.682,43 kn i 11. srpnja 2018. god. iznose od 1.697,98 kuna i 1.375,12 kn,

- 8. kolovoza 2018. god. iznos od 1.375,12 kn i 09. kolovoza 2018. god. iznos od 9.682,42 kn,

- 10. rujna 2018. god. iznos od 9.682,41 kn i 12. rujna 2018. god. iznos od 935,18 kn,

- 9. listopada 2018. god. iznos od 9.709,06 kuna i 11. listopada 2018. god. iznos od 1.375,12 kunu,

- 9. studenog 2018. god. iznos od 9.720,46 kn i 12. studenog 2018. god. iznos od 1.437,61 kn.

U dijelu izvješća o imovinskom stanju dužnosnika naznačeni su podaci o sljedećoj nekretnini:

- kuća s okućnicom u Črešnjevu, na adresi …………., površine 127 m², k.o. Črešnjevo, zk. ul. ……….., vlasništvo dužnosnika, stečeno darovnim ugovorom.

U postupku redovite provjere podataka iz podnesenog izvješća o imovinskom stanju dužnosnika Igora Kosa, Povjerenstvo je neposrednim uvidom u Zajednički informacijski sustav zemljišnih knjiga i katastra zemljišne knjige utvrdilo kako su kod Općinskog suda u Varaždinu, Zemljišnoknjižnog odjela Varaždin, k.o. ……………, u zk. ul. ………., pod kat. česticu …… upisane sljedeće nekretnine: kuća površine 127 m², pomoćna zgrada površine 42 m², dvorište površine 651 m², put površine 80 m², sve zajedno ukupne površine 900 m², za koje je kao vlasnik upisan Igor Kos.

Nadalje, u dijelu izvješća koji se odnosi na podatke o pokretninama koje su upisuju u javni registar dužnosnik Igor Kos naveo je kako je vlasnik osobnog automobila, marke Hyundai, god. proizvodnje 2014., koji je kupljen novčanom pozajmicom. U postupku redovite provjere podataka iz podnesenog izvješća o imovinskom stanju dužnosnika Igora Kosa, Povjerenstvo je neposrednim uvidom u evidenciju vozila Ministarstva unutarnjih poslova utvrdilo kako dužnosnik nema u vlasništvu osobno vozilo.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta navođenja ukupne površine nekretnine upisane kod Općinskog suda u Varaždinu, Zemljišnoknjižnog odjela Varaždin, k.o. …………, u zk. ul. ……………, pod kat. česticu …… – kuća površine 127 m², pomoćna zgrada površine 42 m², dvorište površine 651 m², put površine 80 m², sve zajedno ukupne površine 900 m², propusta prijave ostalih prihoda dužnosnika – primici od autorskih naknada isplaćenih prema posebnom zakonu kojim se uređuju autorska i srodna prava, ostalih primitaka uz plaću, ostalih navedenih primitaka od kojih se utvrđuje drugi dohodak i primitaka po osnovi plaće.

Usporedbom podataka iz podnesenog Izvješća o imovinskom stanju i podataka prikupljenih od nadležnih tijela u Republici Hrvatskoj utvrđen je nesklad i nerazmjer između prijavljenih i prikupljenih podataka u pogledu nekretnina u vlasništvu dužnosnika te ostalih prihoda dužnosnika – primici od autorskih naknada isplaćenih prema posebnom zakonu kojim se uređuju autorska i srodna prava, ostalih primitaka uz plaću, ostalih navedenih primitaka od kojih se utvrđuje drugi dohodak, primitaka po osnovi plaće.

Povjerenstvo utvrđuje kako podnesenim očitovanjem dužnosnik nije dostavio odgovarajuće dokaze potrebne za usklađivanje prijavljene imovine s imovinom utvrđenom u postupku provjere, odnosno utvrđen je propust dužnosnika u navođenju podataka u izvješću o imovinskom stanju, povodom ispravka podataka i stanja imovine kako proizlazi iz podataka pribavljenih od nadležnih tijela, u dijelu izvješća „Podatci o ostalim prihodima“ i „Podatci o nekretninama“ te je slijedom navedenog donesena odluka kako je navedeno u točki I. izreke.

U odnosu na dio izvješća u rubrici „Podatci o pokretninama koje se upisuju u javni registar“ utvrđeno je da je dužnosnik u rubrici „Napomene“ naznačio da je osobni automobil Hyundai stečen novčanom pozajmicom (leasing). Budući da je dužnosnik u ovom dijelu izvješća opravdao nesklad, u istom dijelu Povjerenstvo neće utvrđivati povredu odredaba ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sankcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnost da je dužnosnik u odnosu na dvije okolnosti, odnosno rubrike imovine izvješća o imovinskom stanju ostvario nesklad. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnik nije u dugom vremenskom razdoblju bio u povredi odredaba ZSSI-a.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati šest mjeseci te će se izvršiti u šest uzastopnih mjesečnih obroka, svaki u pojedinačnom iznosu od 500,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

**Dostaviti:**

1. Dužnosnik Igor Kos, elektroničkom dostavom
2. Objava na internetskoj stranici Povjerenstva
3. Pismohrana